VALSTYBINĖS MOKESČIŲ INSPEKCIJOS PRIE LIETUVOS RESPUBLIKOS FINANSŲ MINISTERIJOS VIRŠININKAS

Valstybinio socialinio draudimo fondo valdybos prie Socialinės apsaugos ir darbo ministerijos direktorius

ĮSAKYMAS

Dėl Valstybinės mokesčių inspekcijos prie Lietuvos Respublikos finansų ministerijos ir Valstybinio socialinio draudimo Fondo valdybos prie socialinės apsaugos ir darbo ministerijos BENDRADARBIAVIMO TAISYKLIŲ PATVIRTINIMO

2015 m. kovo 19 d. Nr. VA-22/V-141

Vilnius

Vadovaudamiesi Lietuvos Respublikos mokesčių administravimo įstatymu, Lietuvos Respublikos valstybinio socialinio draudimo įstatymu, Valstybinės mokesčių inspekcijos prie Lietuvos Respublikos finansų ministerijos nuostatų, patvirtintų Lietuvos Respublikos finansų ministro 1997 m. liepos 29 d. įsakymu Nr. 110 „Dėl Valstybinės mokesčių inspekcijos prie Lietuvos Respublikos finansų ministerijos nuostatų patvirtinimo“, 17 punktu, 18.11 papunkčiu, Valstybinio socialinio draudimo fondo valdybos prie Socialinės apsaugos ir darbo ministerijos nuostatų, patvirtintų Lietuvos Respublikos socialinės apsaugos ir darbo ministro 2005 m. sausio 24 d. įsakymu Nr. A1-14 „Dėl Valstybinio socialinio draudimo fondo valdybos prie Socialinės apsaugos ir darbo ministerijos nuostatų patvirtinimo“, 20.6 papunkčiu:

1. P a t v i r t i n a m e pridedamas Valstybinės mokesčių inspekcijos prie Lietuvos Respublikos finansų ministerijos ir Valstybinio socialinio draudimo fondo valdybos prie Socialinės apsaugos ir darbo ministerijos bendradarbiavimo taisykles.

2. N u s t a t o m e, kad Valstybinės mokesčių inspekcijos prie Lietuvos Respublikos finansų ministerijos ir Valstybinio socialinio draudimo fondo valdybos prie Socialinės apsaugos ir darbo ministerijos bendradarbiavimo taisyklių (toliau – taisyklės) 19 punkte nurodyta informacija apie mokesčių mokėtojo (draudėjo) pateiktą skundą dėl mokestinio ginčo teikiama raštu tol, kol bus įdiegta reikalinga programinė įranga šią informaciją teikti automatiniu būdu.

3. P r i p a ž į s t a m e netekusiu galios Valstybinės mokesčių inspekcijos prie Lietuvos Respublikos finansų ministerijos viršininko ir Valstybinio socialinio draudimo fondo valdybos direktoriaus 2006 m. liepos 28 d. įsakymą Nr. VA-67/V-324 „Dėl bendradarbiavimo taisyklių patvirtinimo“.

4. P a v e d a m e:

4.1. Valstybinės mokesčių inspekcijos prie Lietuvos Respublikos finansų ministerijos (toliau – VMI prie FM) ir Valstybinio socialinio draudimo fondo valdybos prie Socialinės apsaugos

ir darbo ministerijos (toliau – Fondo valdyba) bendradarbiaujančių administracijos padalinių vadovams ir apskričių valstybinių mokesčių inspekcijų viršininkams bei Valstybinio socialinio draudimo fondo valdybos teritorinių skyrių direktoriams užtikrinti, kad būtų vadovaujamasi šiuo įsakymu patvirtintomis taisyklėmis;

4.2. Šio įsakymo vykdymą kontroliuoti pagal kompetenciją VMI prie FM viršininko ir Fondo valdybos direktoriaus pavaduotojams.

Valstybinės mokesčių inspekcijos prie

Lietuvos Respublikos finansų ministerijos

viršininko pavaduotojas,

atliekantis viršininko funkcijas	Dainoras Bradauskas

Valstybinio socialinio draudimo fondo valdybos prie

Socialinės apsaugos ir darbo ministerijos direktorius	Mindaugas Sinkevičius

PATVIRTINTA

Valstybinės mokesčių inspekcijos prie Lietuvos Respublikos finansų ministerijos viršininko ir Valstybinio socialinio draudimo fondo valdybos prie Socialinės apsaugos ir darbo ministerijos direktoriaus

2015 m. kovo 19 d.

įsakymu Nr. VA-22/V-141

Valstybinės mokesčių inspekcijos prie lietuvos respublikos finansų ministerijos ir valstybinio socialinio draudimo fondo valdybos prie socialinės apsaugos ir darbo ministerijos BENDRADARBIAVIMO TAISYKLĖS

I SKYRIUS

BENDROSIOS NUOSTATOS

1. Valstybinės mokesčių inspekcijos prie Lietuvos Respublikos finansų ministerijos ir Valstybinio socialinio draudimo fondo valdybos prie Socialinės apsaugos ir darbo ministerijos bendradarbiavimo taisyklės (toliau – taisyklės) nustato Valstybinės mokesčių inspekcijos prie Lietuvos Respublikos finansų ministerijos (toliau – VMI prie FM) bei apskričių valstybinių mokesčių inspekcijų (toliau – AVMI), toliau kartu vadinamų – VMI, ir Valstybinio socialinio draudimo fondo valdybos prie Socialinės apsaugos ir darbo ministerijos (toliau – Fondo valdyba), įskaitant Valstybinio socialinio draudimo fondo valdybos teritorinius skyrius (toliau – Fondo valdybos teritoriniai skyriai), tirtinų / tikrintinų mokesčių mokėtojų (draudėjų) atrinkimo, reikalingų duomenų valstybinio socialinio draudimo (toliau – VSD) įmokų apskaičiavimo ir sumokėjimo tikrinimams atlikti teikimo VMI, taip pat mokesčių mokėtojų (draudėjų) VSD įmokų apskaičiavimo ir sumokėjimo patikrinimo bei mokestinių ginčų nagrinėjimo rezultatų pateikimo Fondo valdybos teritoriniams skyriams tvarką.

2. Taisyklės parengtos, vadovaujantis Lietuvos Respublikos mokesčių administravimo įstatymu (toliau – MAĮ), Lietuvos Respublikos valstybinio socialinio draudimo įstatymu, Lietuvos Respublikos valstybinio socialinio draudimo fondo biudžeto sudarymo ir vykdymo taisyklėmis, patvirtintomis Lietuvos Respublikos Vyriausybės 2005 m. birželio 14 d. nutarimu Nr. 647 „Dėl Lietuvos Respublikos valstybinio socialinio draudimo fondo biudžeto sudarymo ir vykdymo taisyklių patvirtinimo“, ir kitais Lietuvos Respublikos teisės aktais.

II SKYRIUS

TIRTINŲ / TIKRINTINŲ MOKESČIŲ MOKĖTOJŲ (DRAUDĖJŲ) ATRANKOS ORGANIZAVIMAS

3. Iki einamųjų metų vasario mėnesio 1 dienos VMI prie FM turi Fondo valdybai pranešti apie kitų metų prioritetines veiklos sritis, atrenkant tirti / tikrinti mokesčių mokėtojus (draudėjus). Fondo valdyba apie tai informuoja savo teritorinius skyrius.

4. Tirtinus / tikrintinus mokesčių mokėtojus (draudėjus) atrenka Fondo valdybos teritoriniai skyriai, atsižvelgdami į VMI prie FM rekomenduotas prioritetines veiklos sritis, ir, vadovaudamiesi Fondo valdybos ir VMI prie FM pasirašytoje duomenų teikimo sutartyje nustatytais atrankos kriterijais, sudaro kito metų ketvirčio rekomenduojamų tirti / tikrinti mokesčių mokėtojų (draudėjų) sąrašus (toliau – sąrašas), kaip numatyta taisyklių 6 punkte. Į sąrašus neįtraukiami likviduojami, restruktūrizuojami mokesčių mokėtojai (draudėjai) ir tie, kuriems iškeltos bankroto bylos.

5. Fondo valdybos teritoriniai skyriai sąrašus pagal taisyklių 6 punktą Fondo valdybai turi pateikti iki to metų ketvirčio paskutinio mėnesio 10 dienos.

6. Pagal Fondo valdybos teritorinių skyrių pateiktus tirtinų / tikrintinų mokesčių mokėtojų (draudėjų) sąrašus Fondo valdyba sudaro bendrą metų ketvirčio rekomenduojamų tirti / tikrinti mokesčių mokėtojų (draudėjų) sąrašą ir iki to metų ketvirčio paskutinio mėnesio 20 dienos jį pateikia VMI prie FM. Sąrašo duomenys teikiami, vadovaujantis Fondo valdybos ir VMI prie FM duomenų teikimo sutartimi.

7. Fondo valdybos pateikti VMI prie FM tirtinų / tikrintinų mokesčių mokėtojų (draudėjų) sąrašo duomenys saugomi VMI duomenų saugykloje. VMI prie FM Fondo valdybos pateikto sąrašo nelaiko privalomu, bet vertina jį vienu iš tirtinų / tikrintinų mokesčių mokėtojų (draudėjų) įtraukimo į mėnesio mokestinių tyrimų / patikrinimų planus kriterijų.

8. Fondo valdybos teritoriniai skyriai, gavę skundų ar prašymų, pagal kuriuos būtina skubiai atlikti mokesčių mokėtojo (draudėjo) veiklos tyrimą / patikrinimą, arba įtarę, kad mokesčių mokėtojas (draudėjas) gali būti pažeidęs mokesčių ir / ar VSD įmokų mokėjimo tvarką, raštu (registruotu laišku) VMI prie FM turi pateikti:

8.1. motyvuotą prašymą skubos tvarka atlikti mokesčių mokėtojo (draudėjo) veiklos tyrimą / patikrinimą ir išdėstyti argumentuotas kontrolės veiksmų reikalingumo ir skubumo priežastis;

8.2. taisyklių 14 punkte nurodytus duomenis, reikalingus mokesčių mokėtojo veiklos tyrimui / patikrinimui atlikti, tikrintiną laikotarpį, patikrinimo priežastis ir duomenis, kurie nustatyti kaip neteisingi ar netikslūs.

9. VMI prie FM, gavusi Fondo valdybos teritorinio skyriaus taisyklių 8.1 papunktyje nurodytą prašymą skubos tvarka atlikti mokesčių mokėtojo (draudėjo) veiklos tyrimą / patikrinimą, apie sprendimą dėl tyrimo / patikrinimo atlikimo tikslingumo arba apie atsisakymo atlikti skubų mokesčių mokėtojo veiklos tyrimą / patikrinimą priežastis raštu (registruotu laišku) praneša tam Fondo valdybos teritoriniam skyriui. Apie atlikto mokesčių mokėtojo veiklos tyrimo / patikrinimo rezultatus Fondo valdybos teritoriniam skyriui praneša mokesčių mokėtojo kontrolės procedūrą atlikęs VMI prie FM ar AVMI administracijos padalinys.

10. Siekdama užtikrinti mokesčių ir / ar įmokų mokėjimo prasme rizikingiausių mokėtojų (draudėjų) atranką, remdamasi Fondo valdybos ir VMI prie FM sudaryta duomenų teikimo sutartimi, VMI prie FM Fondo valdybai teikia duomenis apie visų mokesčių mokėtojų (draudėjų) mokestinių tyrimų bei patikrinimų, kurių metu buvo atliekami VSD įmokų apskaičiavimo ir sumokėjimo tikrinimai, rezultatus. Fondo valdybai teikiami tokie mokesčių mokėtojų (draudėjų) duomenys:

10.1. mokesčių mokėtojų (draudėjų) patikrinimų rezultatai (teikiami duomenys apie visus pradėtus ir pabaigtus mokestinius patikrinimus, kurių metu buvo tikrintos ir / arba papildomai apskaičiuotos mokėtinos VSD įmokos, baudos, delspinigiai);

10.2. mokesčių mokėtojų (draudėjų) tyrimų rezultatai (teikiami duomenys apie visus pradėtus ir pabaigtus mokestinius tyrimus, kurių metu buvo papildomai nustatytos mokėtinos VSD įmokos).

III SKYRIUS

FONDO VALDYBOS TERITORINIO SKYRIAUS INFORMACIJOS TEIKIMAS VMI

11. Fondo valdybos teritorinis skyrius ne vėliau kaip per 2 darbo dienas nuo prašymo dėl informacijos apie tiriamą / patikrinamą mokesčių mokėtoją (draudėją) gavimo privalo VMI prie FM ar AVMI raštu (registruotu laišku) pateikti visą tyrimui / patikrinimui atlikti reikalingą susistemintą medžiagą, kuri pagal Lietuvos Respublikos valstybės ir tarnybos paslapčių įstatymą nesudaro valstybės ir / ar tarnybos paslapties (su valstybės ir / ar tarnybos paslaptimi laikoma informacija leidžiama susipažinti minėto įstatymo 23 straipsnyje nustatyta tvarka).

12. Mokesčių mokėtojų (draudėjų) nesavarankiškų struktūrinių padalinių duomenis ir dokumentų kopijas Fondo valdybos teritorinis skyrius turi pateikti VMI prie FM ar AVMI, kurios aptarnaujamoje teritorijoje tas mokesčių mokėtojas (draudėjas) nustatyta tvarka yra įregistruotas, arba tai AVMI, kuri numato atlikti tokio mokesčių mokėtojo kontrolės veiksmus.

13. Kartu su pagrindiniais tirtino / tikrintino mokesčių mokėtojo (draudėjo) duomenimis, kurie teikiami automatiniu būdu, Fondo valdybos teritorinis skyrius raštu (registruotu laišku) VMI prie FM ar AVMI turi pateikti papildomą tyrimui / patikrinimui atlikti reikšmingą informaciją (pvz., susirašinėjimo su mokesčių mokėtoju (draudėju) VSD įmokų apskaičiavimo, mokėjimo ir apdraustųjų įskaitos tvarkymo klausimais dokumentų kopijas ir kt.).

14. Jeigu tiriamas / tikrinamas mokesčių mokėtojas (draudėjas) yra įregistruotas kaip draudėjas ir kartu kaip savarankiškai dirbantis asmuo, o tyrimo / patikrinimo laikotarpis yra ankstesnis nei mokesčio apskaičiavimo (perskaičiavimo) senatis, tai visa medžiaga ir reikalingų dokumentų kopijos VMI prie FM ar AVMI turi būti pateiktos kartu.

15. Jeigu tyrimui / patikrinimui atlikti Fondo valdybos teritorinis skyrius pateikė ne visą informaciją, VMI prie FM ar AVMI turi pakartotinai kreiptis raštu (registruotu laišku) į tą Fondo valdybos teritorinį skyrių ir prašyti pateikti papildomą medžiagą. Fondo valdybos teritorinis skyrius privalo informaciją pateikti per 3 darbo dienas nuo VMI prie FM ar AVMI raštiško prašymo gavimo.

16. Fondo valdyba ir jos teritoriniai skyriai turi konsultuoti tyrimus / patikrinimus atliekančius VMI valstybės tarnautojus ir darbuotojus, dirbančius pagal darbo sutartį ir gaunančius darbo užmokestį iš Lietuvos Respublikos valstybės biudžeto (toliau – darbuotojai), VSD įmokų apskaičiavimo ir sumokėjimo klausimais.

17. Fondo valdybos teritorinis skyrius, davęs mokesčių mokėtojui (draudėjui) privalomą vykdyti nurodymą sutvarkyti savo buhalterinę apskaitą, per 3 darbo dienas apie tokį nurodymą privalo raštu pranešti AVMI, kurios aptarnaujamoje teritorijoje mokesčių mokėtojas yra įregistruotas, ir pridėti tokio nurodymo kopiją.

18. Už VMI prie FM ar AVMI teikiamos informacijos kokybę ir pateikimą nustatytu laiku atsako Fondo valdybos teritorinių skyrių direktoriai.

IV SKYRIUS

VMI INFORMACIJOS TEIKIMAS, ATLIKUS MOKESTINius PATIKRINIMus, FONDO VALDYBOS TERITORINIAMS SKYRIAMS

19. VMI prie FM ar AVMI privalo raštu (registruotu laišku) ir / ar automatiniu būdu informuoti atitinkamą Fondo valdybos teritorinį skyrių apie VSD įmokų apskaičiavimo ir sumokėjimo patikrinimo rezultatus. Taip pat automatiniu būdu informuoti apie MAĮ nustatyta tvarka mokesčių mokėtojo (draudėjo) pateiktą skundą dėl mokestinio ginčo bei išnagrinėtų mokestinių ginčų dėl patikrinimo metu apskaičiuotų VSD įmokų bei su jomis susijusių sumų rezultatus. Informacija apie apskaičiuotas VSD įmokas bei su jomis susijusias sumas teikiama tik tais atvejais, kai mokestinio ginčo metu pakeičiami patikrinimo rezultatai. Apie pateiktą skundą dėl mokestinio ginčo VMI prie FM ar AVMI atitinkamą Fondo valdybos teritorinį skyrių turi informuoti ne vėliau kaip per 3 darbo dienas nuo skundo arba informacijos apie pateiktą skundą gavimo dienos.

20. VMI prie FM ar AVMI informaciją Fondo valdybos teritoriniam skyriui turi pateikti ne vėliau kaip per 2 darbo dienas nuo sprendimo dėl patikrinimo akto tvirtinimo įteikimo mokesčių mokėtojui ar patikrinimo pažymos surašymo. Informacija teikiama nustatytos formos 1–2 lentelėse, kurios pagal poreikį gali būti plečiamos (taisyklių priede pateikiamas rašto pavyzdys). Jeigu mokesčių mokėtojas (draudėjas) samdomų darbuotojų neturi, taisyklių priedo 2 lentelė neužpildoma. Informacija raštu (registruotu laišku) apie kiekvienam apdraustajam papildomai priskaičiuotas ar sumažintas VSD įmokų sumas gali būti pateikta ir kaip atskiras priedas. Patikrinus mokesčių mokėtoją (draudėją), turintį nesavarankiškų struktūrinių padalinių, kurie yra įregistruoti draudėjais, duomenys pateikiami atskirai pagal kiekvieną draudėju registruotą padalinį. Tais atvejais, kai mokesčių mokėtojo (draudėjo) patikrinimo metu pažeidimų nebuvo nustatyta, Fondo valdybos teritoriniam skyriui gali būti pateikiamas laisvos formos raštas, kuriame reikia nurodyti tikrinto mokesčių mokėtojo (draudėjo) pavadinimą, kodą, patikrintą laikotarpį, patikrinimo pažymos surašymo datą ir numerį. Atskirais atvejais, kai Fondo valdybos teritorinis skyrius paprašo raštu pateikti mokesčių mokėtojo (draudėjo) patikrinimo aktą, VMI prie FM ar AVMI privalo patikrinimo akto kopiją pateikti per 3 darbo dienas nuo prašymo gavimo.

21. Informacija apie MAĮ nustatyta tvarka išnagrinėtų mokestinių ginčų rezultatus dėl VSD įmokų apskaičiavimo ir sumokėjimo patikrinimo rezultatų įsiteisėjusių sprendimų (nutarčių) pagrindu Fondo valdybos teritoriniams skyriams teikiama raštu (registruotu laišku) arba automatiniu būdu ne vėliau kaip per 5 darbo dienas nuo jų gavimo. Informacija teikiama taisyklių priede pateiktų lentelių, kuriose nurodomi tik mokestinio ginčo metu pakeisti ir naujai patvirtinti su VSD įmokų apskaičiavimu susiję rezultatai, forma.

22. Už Fondo valdybos teritoriniams skyriams teikiamos informacijos kokybę ir pateikimą nustatytu laiku atsako VMI prie FM, AVMI vadovai.

V SKYRIUS

BAIGIAMOSIOS NUOSTATOS

23. VMI prie FM mokesčių mokėtojų atranką vykdo, vadovaudamiesi mokesčių analizės ir atrankos procedūromis.

24. Taisyklės neriboja VMI ir Fondo valdybos bei jos teritorinių skyrių valstybės tarnautojų ir darbuotojų papildomų veiksmų, atliekamų vadovaujantis atitinkamų teisės aktų nuostatomis.

______________

Valstybinės mokesčių inspekcijos prie Lietuvos

Respublikos finansų ministerijos ir Valstybinio

socialinio draudimo fondo valdybos prie Socialinės

apsaugos ir darbo ministerijos bendradarbiavimo

taisyklių

priedas

(Siunčiamojo rašto pavyzdys)

Dokumento sudarytojo pavadinimas

Įstaigos duomenys

Adresatas	Dokumento data, registracijos numeris

DĖL INFORMACIJOS PATEIKIMO

Vadovaudamiesi Valstybinės mokesčių inspekcijos prie Lietuvos Respublikos finansų ministerijos ir Valstybinio socialinio draudimo fondo valdybos prie Socialinės apsaugos ir darbo ministerijos bendradarbiavimo taisyklių, patvirtintų Valstybinės mokesčių inspekcijos prie Lietuvos Respublikos finansų ministerijos viršininko ir Valstybinio socialinio draudimo fondo valdybos prie Socialinės apsaugos ir darbo ministerijos direktoriaus 2015 m. d. įsakymu Nr. , 19–21 punktais, informuojame:

1 lentelė

VALSTYBINIO SOCIALINIO DRAUDIMO ĮMOKŲ APSKAIČIAVIMO IR SUMOKĖJIMO PATIKRINIMO / MOKESTINIŲ GINČŲ REZULTATAI

Mokesčių mokėtojo pavadinimas	Mokesčių mokėtojo kodas	Dokumento surašymo data ir Nr.	Sprendimo įteikimo data *	Laikotarpis	VSD įmokų suma	Bauda
1	2	3	4	5	6	7

* - ši grafa užpildoma tik teikiant sprendimais dėl patikrinimo akto tvirtinimo patvirtintus rezultatus

2 lentelė

INFORMACIJA APIE KIEKVIENAM APDRAUSTAJAM PAPILDOMAI PRISKAIČIUOTAS / SUMAŽINTAS VALSTYBINIO SOCIALINIO DRAUDIMO ĮMOKŲ SUMAS

Eil. Nr.	Fizinio asmens vardas, pavardė	Asmens kodas	Ataskaitinis laikotarpis (mėnesiais)	Papildomai priskaičiuota (+) (sumažinta (-)) VSD įmokų suma
1	2	3	4	5

(Pareigų pavadinimas) (Parašas) (Vardas ir pavardė)

(Rengėjo nuoroda)

(Dokumento paieškos nuoroda)

______________